Jemen / Pakkorekrytointi

Yemen / Forced recruitment

**Kysymykset**

1. 1. Mitä tietoja on saatavilla Jemenissä tapahtuvasta aseellisten joukkojen ja aseellisten ryhmien toteuttamasta pakkorekrytoinnista ajanjaksolla 2020–kesäkuu 2022?

1.1.Mitkä ryhmät ovat harjoittaneet pakkorekrytointia vuosien ajalla 2020–kesäkuu 2022 aikana?

1.2 Keneen tai mihin ihmisryhmiin pakkorekrytointia on kohdistunut ajanjaksolla 2020–kesäkuu 2022 aikana?

1.3. Mitä seuraamuksia henkilölle voi pakkorekrytoinnista kieltäytymisestä seurata?

1.4. Ovatko huthit painostaneet henkilöitä tai tahoja yhteistyöhön kanssaan tai työskentelemään määrätyissä, ei aseellisissa tehtävissä? Onko tällaisia yhteistyövaatimuksia esitetty esimerkiksi korkeasti koulutetuille henkilöille? Mitä yhteistyöstä kieltäytymisestä voi seurata?

***Questions***

1. What kind of information is available on the forced recruitment and recruiting of minors practiced by various armed groups in Yemen in the time period covering the time period 2020–June 2022?
*1.1 What groups have practiced forced recruitment during the time period 2020–June 2022?
1.2 What type of individuals or social groups have been targeted with forced recruitment during the time period 2020–June 2022?
1.3 What are possible consequences for a person who refuses to be recruited forcibly?
1.4 Have the Houthis pressured people to cooperate or work with them in non-military positions? Have these kinds of demands been made on highly educated people? What are possible consequences for refusing to cooperate?*

## Mitä tietoja on saatavilla Jemenissä tapahtuvasta aseellisten joukkojen ryhmien toteuttamasta pakkorekrytoinnista ajanjaksolla 2020–kesäkuu 2022?

Tässä kyselyvastauksessa käsitellään pakkorekrytointia Jemenissä ajanjaksolla 2020–kesäkuu 2022. Aihetta on käsitelty aiemmin Maahanmuuttoviraston 6.9.2019 päivätyssä raportissa[[1]](#footnote-1). Tämä kyselyvastaus päivittää raportin tietoja.

Käytettävissä olevista lähteistä ajalta 2020–kesäkuu 2022 löytyy tietoa etenkin huthien tekemästä, aikuisiin ja lapsiin kohdistuvasta pakkorekrytoinnista, sekä vähemmän Jemenin hallituksen joukkojen sekä Saudi-Arabian johtaman koalition tekemästä pakkorekrytoinnista sekä Etelän siirtymäneuvoston (STC) ja Arabian niemimaan al-Qaidan (AQAP) tekemästä lapsiin kohdistuvasta rekrytoinnista. Jemenin konfliktin osapuolia ja maakuntakohtaisia hallintasuhteita ja turvallisuustilannetta käsitellään tarkemmin Maahanmuuttoviraston 23.6.2022 päivätyssä Jemenin tilannekatsauksessa.[[2]](#footnote-2)

### Mitkä ryhmät ovat harjoittaneet pakkorekrytointia ajanjaksolla 2020–kesäkuu 2022 aikana?

#### Huthit

Itsenäisen Almasdar Online -verkkolehden 17.2.2020 julkaisemassa, toimittaja Nadwa al-Dawsarin laatimassa artikkelissa esitetään, että useimmat huthikapinallisten ja Jemenin hallituksen joukkojen taistelijoista ovat heimotaustaisia ja heidät on värvätty suoraan tai epäsuorasti heimojohtajien toimesta. Artikkelin mukaan Jemenin heimojen johtajat eivät värväisi heimonsa jäseniä vapaaehtoisesti huthikapinallisten joukkoihin, sillä tässä tapauksessa heimotaustaisia taistelijoita käytettäisiin huthien valta-aseman vahvistamiseen heimojen kustannuksella. Tämän vuoksi värväyksen todetaan perustuvan huthien hallitsemilla alueilla vahvasti pakottamiseen. Huthien kerrotaan joko ohittavan tai rankaisevan ankarasti heimojohtajia, jotka kieltäytyvät avustamasta taistelijoiden värväämisessä. Artikkelin mukaan huthit pyrkivät ohittamaan yhteistyöstä kieltäytyvät heimojohtajat antamalla rahallista tukea ja resursseja sellaisille heimojen edustajille, jotka kilpailevat johtajien kanssa ja pyrkivät heidän syrjäyttämiseensä. Heimojohtajiin kohdistuvien rangaistusten osalta artikkelissa viitataan kolmeen tapaukseen, joissa huthit olivat surmanneet yhteistyöstä kieltäytyviä heimojohtajia.[[3]](#footnote-3) Näistä tapauksista kahdessa heimojohtajien todetaan kieltäytyneen joukkojen värväämisestä huthien riveihin.[[4]](#footnote-4)

Almasdar Onlinen helmikuussa 2020 julkaiseman artikkelin mukaan vastuu uusien taistelijoiden värväämisestä olisi siirtynyt asteittain huthien nimittämille paikallisille ”valvojille”[[5]](#footnote-5) (arab. *musharifiin*, مشرفين). Joidenkin heimojohtajien todetaan tekevän yhteistyötä huthien kanssa ja rekrytoivan taistelijoita epäsuorasti, esimerkiksi tapauksissa, joissa heimojohtajat toimittavat huthien määräyksestä lapsia ”kulttuuriopetukseen”, jolla tarkoitetaan kahden kuukauden mittaista, tavallisesti syrjäisillä vuoristoalueilla järjestettyä koulutusjaksoa, joka pitää sisällään ideologista indoktrinaatiota ja taistelukoulutusta. Artikkelissa haastateltu politiikantutkija Adel Dashela esittää, että lasten toimittamisesta hutheille kieltäytyvät heimojohtajat ”menettäisivät päänsä” (”Either they bring the children or it is their heads.”), ja monien heimojohtajien arvioidaan tottelevan hutheja etunäkökohtiensa turvaamiseksi ja koston välttämiseksi.[[6]](#footnote-6)

Adel Dashela kuvaa yhdysvaltalaisen ajatushautomon Washington Institute for Near East Policyn julkaisemassa analyysissaan, kuinka huthikapinalliset ovat eri tavoin painostaneet Pohjois-Jemenin heimoja yhteistyöhön. Toiset heimot ovat liittoutuneet huthien kanssa käytännöllisistä syistä tai ovat hutheille lojaaleja ja taistelleet huthien rinnalla ideologisista syistä, hutheja vastustavia heimoja on pakotettu maksamaan huthikapinallisille taloudellista tukea ja lähettämään huthijoukkoihin taistelijoita esimerkiksi uhkaamalla kidnappauksilla sekä omaisuuden takavarikoimisella. Dashelan mukaan huthit lanseerasivat jo vuonna 2015 heimoja koskevan asiakirjan (*”tribal honor document”*), jolla oikeutettiin omaisuuden takavarikoiminen keneltä tahansa, joka vastusti huthien liikettä. Asiakirjan säädös toimeenpantiin sotilasvoimin, ja huthien edustajan mukaan kaikki ketkä eivät taistelisi huthien riveissä, pakotettaisiin tekemään niin.[[7]](#footnote-7)

Middle East Monitor uutisoi maaliskuussa 2020, että huthit olivat aloittaneet värväämisen (*conscription*) Ibbin maakunnassa. Uutisessa viitataan Yemen Shabab -uutissivustoon, jonka haastatteleman lähteen mukaan huthit olivat määränneet heille lojaaleita heimojohtajia rekrytoimaan etulinjaan ainakin kaksi henkilöä jokaisesta kylästä. Näin oli lähteen mukaan tehty jo Ibbin al-Qafrin piirikunnassa. Lähteen mukaan jokaisen perheen oli maksettava 50 000 Jemenin rialia jokaisesta nuoresta miehestä, joka ei lähtenyt rintamalle.[[8]](#footnote-8)

Yhdysvaltain asevoimien mm. Lähi-idästä vastaavan sotatoimialueen päämajan (USCENTCOM) tukema uutis- ja analyysisivusto al-Mashareqin julkaisi toukokuussa 2020 artikkelin, jonka mukaan huthit olivat pakottaneet yhteisöjen johtajia painostamaan nuoria miehiä liittymään huthi-taistelijoihin. Lähteen mukaan Jemenin hallinnon informaatioministeri oli kertonut paikalliselle medialle, että huthit olivat pakottaneet paikallisyhteisöjen johtajia Sanaassa rekrytoimaan neljä siviiliä jokaisesta naapurustosta paikkaamaan huthien kärsimiä tappioita. Uutisen mukaan militioiden jäsenet ovat pakottaneet paikallisia johtajia luovuttamaan yhteisöjen nuoria miehiä, kun taas lapsia rekrytoidaan usein ilman heidän vanhempiensa lupaa tai tietoa.[[9]](#footnote-9) Myös Middle East Monitor uutisoi toukokuussa 2020, että Jemenin informaatioministeri oli tuominnut huthien antaman määräyksen neljän siviilin rekrytoimisesta jokaisesta Sanaan kaupungin naapurustosta.[[10]](#footnote-10)

Yhdysvaltalaisen ajatushautomon Jamestown Foundationin tutkijan Michael Hortonin 26.2.2021 julkaistun analyysin mukaan huthit ovat kärsineet taistelijoiden – eritysesti hyvin koulutettujen taistelijoiden – puutteesta. Analyysin mukaan huthit ovat pitkään käyttäneet värväämistä (*conscription*) taistelijoiden hankkimiseksi, mutta värvääminen on kohdistunut yhä enemmän aiempaa nuorempiin henkilöihin, ja värvätyt saavat entistä vähemmän koulutusta ja heille maksetaan aiempaa vähemmän palkkaa tai ei välttämättä lainkaan palkkaa. Tämän takia värvätyt olisivat taipuvaisia pakenemaan rintamalta tilaisuuden tullen.[[11]](#footnote-11) Horton viittaa saudiomisteiseen Asharq al-Awsat -lehteen, jonka mukaan huthit olivat muodostaneet erityisryhmän jäljittämään karkureita. Lehden kontaktoimien paikallisten lähteiden mukaan 45 karkuria oli pidätetty Dhamarin maakunnassa yhden viikonlopun aikana helmikuussa 2021 ja lisäksi noin 190 oli pidätetty Sanaassa ja yli 69 Ibbin maakunnassa. Artikkelin mukaan pidätettyjen oli joko palattava taisteluihin tai muuten heitä uhkasi vangitseminen sekä kidutus.[[12]](#footnote-12) Niin ikään esimerkiksi Middle East Eye -verkkolehden maaliskuussa 2022 haastatteleman entisen sotilaan mukaan huthit jahtaavat karkureita (*deserters*), ja kiinni saadessaan vangitsevat heidät. Uutisen mukaan monet ennen sisällissotaa värvätyt sotilaat olivat kieltäytyneet taistelemasta konfliktissa maanmiehiään vastaan, ja nyttemmin huthit pitävät heitä pettureina. Uutisen mukaan arviolta jopa 10 000 sotilasta oli kieltäytynyt aseista.[[13]](#footnote-13)

Lisäksi Horton arvioi, että huthien pula taistelijoista on johtanut huthit värväämään, usein pakolla, enemmän ulkomaalaisia, mukaan lukien etiopialaispakolaisia.[[14]](#footnote-14) Hortonin viittaama al-Anba Online verkkosivusto uutisoi lokakuussa 2020, että jemeniläisten aktivistien mukaan huthit olivat rekrytoineet afrikkalaisia siirtolaisia taistelemaan riveihinsä. Lisäksi uutisen mukaan jemeniläiset ihmisoikeusaktivistit olivat syyttäneet hutheja siitä, että he rahoittivat sotatoimiaan salakuljettamalla afrikkalaisia siirtolaisia Saudi-Arabiaan, sekä siitä, että he rekrytoivat kiinniotettuja siirtolaisia lupaamalla päästää heidät vapaaksi vastineeksi siitä, että he liittyvät taistelemaan heidän joukkoihinsa.[[15]](#footnote-15)

Sana’a Center for Strategic Studiesin toukokuussa 2021 julkaiseman analyysin[[16]](#footnote-16) mukaan huthit kontrolloivat Taizin maakunnassa täysin al-Taiziyan, Shar’ab al-Salamin, Shar’ab al-Rawnan, Mawiyan, Khadirin ja Hayfanin piirikuntia ja osin Salahin, al-Salwin, Maqbanan sekä Jabal Habashyn piirikuntia. Analyysissa sanotaan, että alueen paikallisten mukaan heidän on tehtävä pakollisia ”lahjoituksia” hutheille, eli joko käteismaksuja, luontoissuorituksia (karjaa) tai huthien käyttöön annettavia taistelijoita. Näistä lahjoituksista kieltäytyminen voi johtaa rangaistukseen, kuten omaisuuden takavarikoimiseen, pakkorekrytointiin (*forced conscription*) tai vankeuteen.[[17]](#footnote-17)

Asharq al-Awsat uutisoi kesäkuussa 2021, kuinka Jemenin hallitus kritisoi huthi-taistelijoita afrikkalaisten maahanmuuttajien ja pakolaisten rekrytoimisesta taistelijoiksi. Jemenin hallinnon viranomaisten mukaan huthit käyttivät afrikkalaisia taistelijoita täydentämään vähentyneitä joukkojaan.[[18]](#footnote-18)

Asharq al-Awsat -lehti uutisoi marraskuussa 2021, että huthit olivat pakkorekrytoineet paikallisia Ibbin maakunnassa. Paikallinen heimolähde oli uutisen mukaan kertonut, että hutheilla oli ollut käynnissä Ibbin maakunnassa pääosin lapsiin ja nuoriin miehiin kohdistettu pakkorekrytointikampanja, jonka aikana huthit olivat onnistuneet rekrytoimaan yli 80 henkilöä, lähinnä marginalisoituja nuoria ja lapsia Ardal Udayn ja Mudhaykhiran piirikunnista.[[19]](#footnote-19)

***Alaikäisten rekrytoiminen***

Euro-Mediterranean Human Rights Monitorin (Euro-Med HRM) ja SAM for Rights and Liberties -ihmisoikeusjärjestöjen yhteisraportissa lapsisotilaista Jemenissä kuvataan, kuinka erityisesti huthit mutta myös Jemenin hallituksen joukot sekä Saudi-Arabian johtama koalitio ovat rekrytoineet lapsia siitä huolimatta, että Jemenin hallitus allekirjoitti vuonna 2018 YK:n kanssa sopimuksen, johon sisältyi tiekartta lapsisotilaiden rekrytoimisen lopettamiseksi.[[20]](#footnote-20)

YK:n asiantuntijaryhmän tietoon oli tuotu kesäkuun 2015 ja helmikuun 2020 välisenä aikana väitteitä yhteensä 174 poikalapsen rekrytoimisesta, joista 11 tapausta pystyttiin vahvistamaan. Lapset oli rekrytoitu kouluista, köyhiltä kaupunkialuilta ja pidätyskeskuksista käyttäen indoktrinaatiota, rahallisia kannustimia, kaappaamisia ja/tai vertaisrekrytointia (*peer recruitment*). Raportin mukaan rekrytoidut pojat joutuivat suurella todennäköisyydellä taisteluihin, minkä seurauksena monet kuolivat tai haavoittuivat. Lisäksi ajanjaksolla kesäkuu 2015–kesäkuu 2020 asiantuntijaryhmän tietoon tuli 34 tapausta 13–17-vuotiaiden tyttöjen rekrytoimisesta. Erityisesti pidätettyjä tyttöjä sekä tyttöjä, jotka kuuluivat hutheja tukeviin (*houthi-affiliated*) tai vähäosaisiin perheisiin, rekrytoitiin. Tyttöjä käytettiin muun muassa vakoojina, toisten lasten rekrytoijina, vartijoina, lääkintähenkilöstönä sekä ns. Zainabiyatin[[21]](#footnote-21) jäseninä. Raportoiduista tapauksista 12 tyttöön väitettiin lisäksi kohdistuneen rekrytoinnin yhteydessä seksuaalista väkivaltaa ja/tai heidät oli pakotettu avioliittoon.[[22]](#footnote-22)

YK:n asiantuntijaryhmän raportin mukaan huthit ovat käyttäneet koulujärjestelmää koululaisten indoktrinoimiseen, rekrytoimiseen sekä väkivaltaan yllyttämiseen 34 koulussa kuuden maakunnan alueella (Amran, Dhamar, Raymah, Saada, Sanaa sekä Taiz).[[23]](#footnote-23)

YK:n asiantuntijaryhmä vieraili vuoden 2020 aikana Jemenin Maribissa sijaitsevassa kuntoutuskeskuksessa[[24]](#footnote-24), jossa hoidettiin konfliktin vaikutuksille altistuneita lapsia. Asiantuntijaryhmälle kerrottiin, että joulukuun 2019 ja helmikuun 2020 välillä keskuksessa majoitettiin 20 12–16-vuotiasta lasta, jotka olivat olleet huthien rekrytoimia Saadassa, Amranissa, Ibbissä, Taizissa, Sanaassa, Hajjassa, Raymassa sekä Dhamarissa. Vierailulla Jemenin puolustusministerin kanssa asiantuntijaryhmälle kerrottiin, että vuoden 2020 tammikuun jälkeen Jemenin armeija oli löytänyt noin 200 lasta taistelukentiltä, mukaan lukien 13 lasta Maribista lokakuussa 2020. Asiantuntijaryhmä oli saanut lisäksi tietoa joistakin lapsista, joita oli pidetty vangittuna Maribissa vuosien 2018 ja 2020 välillä epäiltyinä työskentelystä hutheille. Vankeuden aikana heihin olisi kohdistettu väkivaltaa ja ainakin yhtä pahoinpidelty seksuaalisesti. Jemenin hallitus kielsi väitteet. Asiantuntijaryhmä sai lisäksi tietoa noin 75:stä 12–17-vuotiaasta huthien rekrytoimasta lapsesta, jotka olivat saaneet surmansa taisteluissa vuonna 2020 Amranissa, Baydassa, Dhamarissa, Hajjassa, Jawfissa, Mahwitissa, Maribissa sekä Saadassa.[[25]](#footnote-25)

YK:n asiantuntijaryhmän ajanjaksoa 6.12.2020–5.12.2021 käsittelevässä raportissa sanotaan, että ryhmä oli saanut listan 1406 huthien rekrytoimasta lapsesta, jotka olivat kuolleet taisteluissa vuonna 2020, ja listan 562 huthien rekrytoimasta lapsesta, jotka olivat kuolleet taisteluissa ajanjaksolla tammikuu 2021–toukokuu 2021. Lapset olivat 10–17-vuotiaita. Merkittävä osa heistä oli kuollut Amranin, Dhamarin, Hajjan, Ibbin Saadan ja Sanaan maakunnissa.[[26]](#footnote-26)

Verkkomedia Middle East Monitor uutisoi maaliskuussa 2021, että Ibbin maakunnan al-Mishnan piirikunnasta yhteensä 5 lasta oli kaapattu, joista yksi pelastettiin pian kaappaamisen jälkeen. Katoamisten taustalla epäiltiin olevan huthien pakkorekrytoinnit. Paikalliset olivat sanoneet, että aseistettu ryhmä oli kaapannut pelastetun pojan. Uutisen mukaan Jemenin informaatioministeri oli syyttänyt hutheja pakkorekrytointioperaatiosta Sanaassa sekä muilla sen kontrolloimilla alueilla painostaen koulujen rehtoreita, sheikkejä sekä heimojohtajia. Pakkorekrytoinnin kohteisiin kuului muiden muassa ”kansalaiset, koulu- ja yliopisto-opiskelijat, työntekijät, työläiset sekä heimojen jäsenet”.[[27]](#footnote-27)

Euro-Med HRM:n 19 maakunnasta keräämän datan mukaan huthit olivat värvänneet 10 333 lasta vuodesta 2014 alkaen. Lapsista 6247 oli 15–17-vuotiaita, 3838 oli 12–14-vuotiaita ja 248 oli 8–11-vuotiaita. Kuusi maakuntaa, joissa lapsia oli rekrytoitu eniten, olivat Amran (1786), Sanaa (1478), Dhamar (1450), Taiz (1100), Sanaan kaupunki (1008) ja Saada (972).[[28]](#footnote-28) Euro-Med HRM kuvaa raportissaan huthien käyttävän lasten rekrytoimiseen erilaisia keinoja. Jossain tapauksissa huthit kaappasivat lapsia, joissain he käyttivät perheen köyhyyttä hyväksi ja maksoivat perheelle rahaa tai antoivat hyödykkeitä sitä vastaan, että perheet lähettävät lapsen heidän joukkoihinsa. Huthit ovat käyttäneet raportin mukaan uhkauksia sekä rekrytoineet lapsia orpokodeista ja sisäisesti siirtymään joutuneiden (IDP) leireiltä. Joissain tapauksissa lapsia on värvätty ideologisiin koulutusohjelmiin ja -leireille, joissa heille opetetaan sotilastaitoja. Helmikuussa 2021 julkaistun raportin mukaan edeltävän kolmen vuoden aikana huthit olivat aloittaneet lasten rekrytoimiseksi pakkorekrytointikampanjan, joka levisi Saadan, Sanaan, al-Mahwitin, al-Hudeidan, Tihaman, Hajjan ja Dhamarin alueille. Osana kampanjaa huthit olivat avanneet 52 koulutusleiriä.[[29]](#footnote-29)

Jemeniläinen ihmisoikeusjärjestö Mwatana kirjoittaa vuotta 2020 käsittelevässä vuosiraportissaan, että järjestö oli vahvistanut ainakin 239 lapsen rekrytoimisen, mukaan lukien ainakin 33 tyttöä. Näistä 239 tapauksesta 82 % oli huthien rekrytoimia. Nämä tapaukset keskittyivät Saadan, Maribin, al-Baydan, al-Hudeidan, al-Jawfin, Sanaan, al-Mahwitin, Amranin, Dhamarin, Hajjan, Ibbin ja Ryaman maakuntiin sekä Sanaan kaupunkiin.[[30]](#footnote-30)

Huthit sopivat YK:n kanssa huhtikuussa 2022, että he lopettaisivat lasten rekrytoimisen sotilaiksi.[[31]](#footnote-31) Associated Press (AP) uutisoi kesäkuussa 2022, että sopimuksesta huolimatta lasten rekrytoiminen oli jatkunut. Kaksi huthiviranomaista oli kertonut AP:lle, että huthit olivat rekrytoineet useita satoja lapsia 10-vuotiaista alkaen edeltävän kahden kuukauden aikana. Lapsia oli viety eturintamaan osana joukkojen täydentämistä huhtikuussa alkaneen tulitauon aikana. AP:n haastattelemien neljän huthien alueella toimivan avustustyöntekijän mukaan huthien lapsiin kohdistuva rekrytointi oli edeltävien viikkojen aikana yltynyt. Avustustyöntekijöiden mukaan huthit olivat painostaneet perheitä lähettämään lapsiaan leireille, joissa heille opetettiin muun muassa aseiden käyttämistä vastineeksi siitä, että huthit tarjosivat perheille joitain palveluita. Avustustyöntekijän mukaan lapsia oli palannut haavoittuneina Maribista, jota huthit yrittivät vallata miltei kaksi vuotta jatkuneiden, Jemenin hallituksen joukkoja vastaan käytyjen taisteluiden aikana, kunnes hallituksen joukot pysäyttivät valtausyrityksen vuoden 2021 loppupuolella.[[32]](#footnote-32)

#### Jemenin hallituksen joukot

Almasdar Onlinen helmikuussa 2020 julkaiseman artikkelin mukaan Jemenin hallituksen ja tämän liittolaisten hallitsemien heimoalueiden heimojohtajia rohkaistaan ja näille asetetaan kannustimia taistelijoiden rekrytoimiseksi hallituksen joukkoihin. Artikkelin mukaan heimojohtajiin ei kuitenkaan kohdistuisi pakottamista. Heidän pääasiallisen motiivinsa joukkojen värväämiseen todetaan liittyvän haluun puolustaa kotejaan huthien hyökkäykseltä, mikä koetaan heimojen näkökulmasta taisteluksi olemassaolosta. Jemenin hallituksen ja Saudi-Arabian johtaman koalition kerrotaan kuitenkin tarjonneen vain vähän hyvitystä taisteluissa surmansa saaneiden heimotaistelijoiden perheille tai lääketieteellistä apua taisteluissa haavoittuneille, minkä todetaan heikentävän taistelijoita värvänneiden heimojohtajien legitimiteettiä.[[33]](#footnote-33)

Middle East Eye uutisoi heinäkuussa 2020, kuinka afrikkalaiset pakolaiset sekä siirtolaiset olivat joutuneet etsimään työtä eri aseellisten ryhmien riveistä. Uutisen mukaan koronavirusepidemia oli liitetty afrikkalaisiin siirtolaisiin, minkä takia monet eivät olleet pystyneet hakemaan muuta työtä eikä liikkumaan maakuntien välillä. Tämän seurauksena monet aseelliset ryhmät kuten Jemenin armeijan tasavaltalaiskaartin (*Yemeni Republican Guard*) olivat käyttäneet afrikkalaisten vaikeaa tilannetta hyväksi rekrytoimalla heitä työskentelemään länsirannan taistelurintamalla sijaitseville sotilasleireille. Artikkelin mukaan jotkut paikalliset Taizissa ja maan eteläosissa uskoivat, että pakolaisia käytettiin myös taisteluissa. Jemenin hallituksen joukkojen edustaja kielsi, että pakolaisia käytettäisiin rintamalla taisteluihin. Sen sijaan heitä työllistettiin hänen mukaansa vain leirien avustaviin tehtäviin.[[34]](#footnote-34)

YK:n asiantuntijaryhmän raportin mukaan ryhmä oli vahvistanut Jemenin hallinnon erikoisturvallisuusjoukkojen (*Special Security Forces*) rekrytoineen kaksi (2) poikalasta Shabwassa. Poikia oli käytetty taisteluissa Abyanissa touko-kesäkuussa 2020, minkä jälkeen STC oli pitänyt heitä pidätettyinä Adenissa.[[35]](#footnote-35) Niin ikään asiantuntijaryhmän ajanjaksoa 1.1.2020–5.12.2020 käsittelevässä raportissa todetaan, että ryhmä oli saanut tietoa monesta lähteestä, että Jemenin hallituksen erikoisturvallisuusjoukot olivat rekrytoineet lapsia Shabwassa. Jemenin hallitus oli kieltänyt väitteet.[[36]](#footnote-36)

Mwatanan vuotta 2020 käsittelevän raportin mukaan järjestön 239 vahvistamasta lapsiin kohdistuvista rekrytointitapauksista 10 % liittyi hallituksen joukkojen harjoittamaan rekrytointiin. Rekrytonnit keskittyivät Maribin, al-Baydan, Shabwan, Hadramautin, Abyanin, Saadan, Sanaan, al-Jawfin ja Ryaman maakuntiin.[[37]](#footnote-37)

#### Saudi-Arabian ja Arabiemiraattien (UAE) johtaman koalition joukot

YK:n asiantuntijaryhmän raportin mukaan aikavälillä kesäkuu 2015–kesäkuu 2020 asiantuntijaryhmä sai tietoonsa väitteen 24 tapauksesta, jossa poikia oli rekrytoitu eri prikaatien ja joukkojen toimesta, joilla väitettiin olevan yhteyksiä koalition ja/tai Jemenin hallituksen joukkoihin. Asiantuntijaryhmä oli saanut vahvistettua näistä tapauksista kolme. Kaikki tapaukset seurasivat samanlaista kaavaa: Poikia rekrytoitiin Taizissa ja Lahijissa Jemenissä, minkä jälkeen heidät vietiin Saudi-Arabiaan, jossa heidät koulutettiin ennen lähettämistä takaisin Jemeniin. Lähes kaikkia näistä pojista käytettiin taistelijoina, 8 väitettiin kuolleen ja muiden väitettiin tulleen huthien pidättämäksi.[[38]](#footnote-38)

Mwatanan vuotta 2020 käsittelevän raportin mukaan järjestön 239 vahvistamasta lapsiin kohdistuvista rekrytointitapauksista 1 % oli UAE:n tukemien länsirannikon yhteisjoukkojen (Joint Forces on the West Coast) tekemiä.[[39]](#footnote-39)

#### Etelän siirtymäneuvosto (Southern Transitional Council, STC)

Mwatanan vuotta 2020 käsittelevän raportin mukaan järjestön 239 vahvistamasta lapsiin kohdistuvista rekrytointitapauksista 7 % oli UAE:n tukeman STC:n vastuulla keskittyen Abyanin, Lahjin, Adenin ja al-Hudeidan maakuntiin.[[40]](#footnote-40)

#### Arabian **niemimaan** al-Qaida (AQAP)

Armed Conflict Location & Event Data Project (ACLED) -konfliktitietokannassa tilastoidaan 29.5.2022 eri julkisiin lähteisiin perustuen, että Arabian niemimaan al-Qaida oli perustanut uuden leirin Abyanin maakunnan Mudiyan piirikunnassa. AQAP:n raportoidaan hankkineen 10 rekrytoitua taistelijaa jokaisesta alueen kylästä, mukaan lukien lapsisotilaita.[[41]](#footnote-41)

### Keneen tai mihin ihmisryhmiin pakkorekrytointia on kohdistunut aikavälillä 2020–kesäkuu 2022?

Tätä kyselyvastausta laadittaessa käytettävissä olevien lähteiden perusteella pakkorekrytointia on kohdistettu ajanjaksolla 2020–kesäkuu 2022 ainakin lapsiin,[[42]](#footnote-42) afrikkalaistaustaisiin pakolaisiin ja/tai siirtolaisiin[[43]](#footnote-43) sekä erityisesti huthien kontrolloimilla alueilla asuviin paikallisiin (erit. nuoriin miehiin).[[44]](#footnote-44)

#### Afrikkalaiset pakolaiset/siirtolaiset

Kansainvälisen siirtolaisuusjärjestön IOM:n (International Organization for Migration) mukaan siirtolaisia on Jemenissä värvätty tai pakkorekrytoitu taistelemaan eturintamalle tai tukemaan sotatoimia avustavissa rooleissa. IOM:n tiedot perustuvat järjestön tietoon tulleisiin vahvistamattomiin raportteihin. IOM:n tekemien haastattelujen perusteella siirtolaisten pakkorekrytointia tapahtuu usein eteläisissä maakunnissa. Vuonna 2021 noin 46 000 siirtolaista siirrettiin pohjoisista maakunnista eteläisiin maakuntiin. Nuoret miehet sekä lapset ovat IOM:n arvion mukaan todennäköisimmin rekrytoinnin kohteena. Heille luvataan vastalahjaksi ruokaa, laillinen asema Jemenissä, tai turvallinen ja vapaa kulku Persianlahden maihin.[[45]](#footnote-45)

Kuten aiemmin mainittu, Middle East Eye uutisoi, että Jemenin hallituksen joukot olivat värvänneet afrikkalaistaustaisia pakolaisia ja siirtolaisia sotilasleireille. Joidenkin paikallisten mukaan heitä olisi käytetty myös taisteluissa.[[46]](#footnote-46) The Jamestown Foundationin tutkijan Michael Hortonin arvion mukaan huthit olivat rekrytoineet, myös pakolla, afrikkalaisia siirtolaisia.[[47]](#footnote-47) Niin ikään al-Anba Online uutisoi, että huthit olivat rekrytoineet afrikkalaisia siirtolaisia taistelemaan riveihinsä, jossain tilanteissa painostamalla.[[48]](#footnote-48)

#### Alaikäiset

Kuten edellä on kuvattu, eri lähteiden mukaan ajanjaksolla 2020–kesäkuu 2022 on raportoitu erityisesti huthien, mutta myös Jemenin hallitusten joukkojen sekä Saudi-Arabian ja UAE:n johtaman koalition tukemien joukkojen[[49]](#footnote-49) sekä AQAP:n[[50]](#footnote-50) rekrytoineen lapsia.

#### Paikalliset huthien kontrolloimilla alueilla

Kuten edellä on kuvattu, huthien on raportoitu painostaneen kontrolloimiensa alueiden heimoja lähettämään taistelijoita huthien joukkoihin.[[51]](#footnote-51) Myös esimerkiksi Sana’a Center for Strategic Studiesin toukokuussa 2021 julkaistun analyysin mukaan paikalliset Taizissa ovat raportoineet huthien vaatineen pakollisia maksuja, kuten taistelijoiden lähettämistä huthien joukkoihin.[[52]](#footnote-52) Uutislähteissä on lisäksi raportoitu huthien rekrytointikampanjoista ainakin Sanaan[[53]](#footnote-53) sekä Ibbin maakunnissa (ks. tarkemmin yllä).[[54]](#footnote-54)

### Mitä seuraamuksia henkilölle voi pakkorekrytoinnista kieltäytymisestä seurata?

Vuodesta 2020 alkaen käytettävissä olevista lähteistä löytyy jonkin verran raportointia seuraamuksista, jota pakkorekrytoinnista kieltäytymisestä voi koitua.

Almasdar Online uutisoi 28.1.2020, että al-W’eel-heimon jäsenten mukaan huthit olivat tappaneet paikallisen al-W’eel-heimon sheikin Ibbin maakunnan al-Nadera-piirikunnassa, koska hän oli kieltäytynyt rekrytoimasta taistelijoita eturintamaan.[[55]](#footnote-55)

Kuten aiemmin mainittu, Middle East Monitor Yemen Shabab-uutissivustoon viitaten uutisoi, että liittyen huthien rekrytointikampanjaan Ibbin maakunnassa jokaisen perheen oli maksettava 50 000 Jemenin rialia jokaisesta nuoresta miehestä, joka ei lähtenyt rintamalle.[[56]](#footnote-56)

ACLED tilastoi eri avoimiin lähteisiin perustuen, että 6.3.2021 huthijoukot pidättivät ja vangitsivat kaksi huthien valvojaa Dhamarin maakunnassa, koska he eivät olleet pystyneet rekrytoimaan taistelijoita.[[57]](#footnote-57)

ACLED tilastoi Sanaan kaupungissa 7.3.2021 tehdyn iskun, jossa huthit iskivät kranaatilla säilöönottokeskukseen, jossa pidetyt etiopialaiset siirtolaiset olivat aloittaneet pakkovärväystä vastustavan nälkälakon. Välikohtauksessa raportoidaan kuolleen ainakin 44 siirtolaista ja satojen siirtolaisten loukkaantuneen.[[58]](#footnote-58)

Kuten aiemmin mainittu, Sana’a Center for Strategic Studiesin toukokuussa 2021 julkaiseman analyysin mukaan paikalliset olivat kertoneet Taizissa, että huthi-joukkojen vaatimista maksuista kieltäytyminen voi johtaa rangaistukseen, kuten omaisuuden takavarikoimiseen, pakkorekrytointiin (*forced conscription*) tai vankeuteen.[[59]](#footnote-59)

Mwatanan Saadassa haastattelemien 12 avustustyöntekijöiden[[60]](#footnote-60) mukaan huthit olivat estäneet avustusjärjestöjen käteisavustuksia, koska näkivät avustusten vaikeuttavan heidän kykyään rekrytoida taistelijoita.[[61]](#footnote-61) Lisäksi kahden huhtikuussa 2021 haastatellun avustustyöntekijän mukaan huthit käyttivät hyväkseen hyvin vaikeaa taloudellista tilannetta rekrytoidakseen taistelijoita, mukaan lukien lapsia, tarjoamalla pieniä käteismaksuja tai välttämättömiä hyödykkeitä kuten ruokaa rekrytoitujen perheille.[[62]](#footnote-62)

ACLED tilastoi, että 19.1.2022 huthijoukot kidnappasivat sunnalaisen lähetysliikkeen johtajan ja kolme muuta saman ryhmän sheikkiä al-Baydan maakunnan al-Sawadiyan piirikunnassa sen jälkeen, kun he olivat kieltäytyneet huthien valvojienvaateesta käyttää moskeijoita taistelijoiden värväämiseksi.[[63]](#footnote-63)

ACLED tilastoi, että 20.4.2022 huthijoukot olivat tehneet rynnäkön naisten moskeijaan Amranin maakunnan al-Ufayrassa ja tehneet moskeijasta rekrytointikeskuksen. Huthien raportoidaan uhanneen räjäyttää moskeijan sen jälkeen, kun seurakunnan jäsenet tuomitsivat valtauksen.[[64]](#footnote-64)

Associated Pressin haastatteleman kahden Amranin maakunnan asukkaan mukaan viisi lasta heidän perheistään oli viety toukokuun 2022 lopussa koulutuskeskukseen. Yhden isän mukaan huthien edustajat olivat sanoneet, että mikäli he eivät lähettäneet lapsiaan koulutettavaksi, perhe ei enää saisi ruoka-annoksia.[[65]](#footnote-65)

### Ovatko huthit painostaneet tiettyjä henkilöitä tai tahoja yhteistyöhön kanssaan tai työskentelemään määrätyissä, ei aseellisissa tehtävissä? Onko tällaisia yhteistyövaatimuksia esitetty esimerkiksi korkeasti koulutetuille henkilöille? Mitä yhteistyöstä kieltäytymisestä voi seurata?

Huthit valloittivat Jemenin pääkaupungin Sanaan vuoden 2014 syyskuussa, ja ottivat haltuunsa erilaisia valtion tehtäviä[[66]](#footnote-66) ja resursseja. Huthien valta keskittyy Pohjois-Jemeniin, jossa he Sana’a Center for Strategic Studiesin raportin mukaan ovat kontrolloineet polttoaineen maahantuontia, jakelua ja myyntiä, tullien toimintaa ja verotusta, telekommunikaation toimialaa ja autojen maahantuontia.[[67]](#footnote-67)

Sana’a Center for Strategic Studies kuvaa artikkelissaan, kuinka muutamaa vuotta Sanaan valtaamisen jälkeen huthit olivat oppineet hoitamaan niin hallintoa kuin taloutta edistääkseen valta-asemaansa ja vahvistaakseen kontrolliaan Pohjois-Jemenissä. Huthit ovat asettaneet valvojia kontrolloimiinsa hallinnollisiin elimiin ja instituutioihin, ja käyttävät järjestäytyneen rikollisuuden menetelmiä, kuten kiristystä, uhkailua ja korruptiota, sosiaalisiin ja taloudellisiin tarkoituksiin. Artikkelin mukaan jemeniläisillä ei ole huthien valtaamilla alueilla lainkaan tilaa osoittaa mieltään tai vastustaa huthikapinallisia. Sen sijaan huthit ovat tukahduttaneet väkivaltaisesti mielenosoituksia ja pidättäneet ja kiduttaneet aktivisteja ja toimittajia ja kohdistaneet sortotoimenpiteitä vähemmistöihin luoden pelon ilmapiirin, joka saa ihmiset myöntymään heidän tahtoonsa. Huthit käyttävät tavanmukaisesti hyväkseen valtaansa painostaakseen ihmisiä tottelemaan esimerkiksi estämällä ihmisiä työskentelemästä ja vastaanottamasta humanitaarista apua ja perushyödykkeitä.[[68]](#footnote-68) Lisäksi esimerkiksi akateemista vapautta ja tutkijoiden ja opetushenkilökunnan turvallisuutta ajavan kansainvälisen organisaation Scholars at Riskin mukaan huthijoukot ovat kohdistaneet erilaisia oikeudenloukkauksia yliopistojen opiskelijoihin sekä henkilökuntaan hallitsemillaan alueilla. Scholars at Riskin mukaan huthit ovat muuan muassa pidättäneet opiskelijoita ja yliopistotutkijoita ja erottaneet yliopistojen henkilökuntaa ja asettaneet virkoihin itse valitsemiaan henkilöitä.[[69]](#footnote-69)

Sana’a Center for Strategic Studies julkaisi huhtikuussa 2020 Sanaassa asuvan henkilön[[70]](#footnote-70) kuvauksen huthien hallinnosta kaupungissa. Kirjoittajan mukaan monet julkiset palvelut ovat käytännössä loppuneet huthien vallan alla, siinä missä huthien yhteistyökumppanit myyvät palveluita korkeaan hintaan. Öljyn tuonti, kaasun jakelu ja sähkön tuottaminen ovat rikastuttaneet huthijohtajia. Artikkelin mukaan huthit ovat vahvistaneet asemaansa eri instituutioissa asettamalla niihin omia valvojiaan sekä hutheille lojaaleja henkilöitä. Kirjoittajan mukaan virkamiehiä, joiden on katsottu kuuluneen oppositioon, on erotettu, huthien poliittisia vastustajia on pidätetty ja salamurhattu, ja huthien joukoissa toimivia henkilöitä, joiden uskollisuutta ryhmälle epäillään, on eliminoitu.[[71]](#footnote-71)

Artikkelissa todetaan, että koska julkisten palvelujen ja toimintojen – erityisesti sellaisten toimintojen, jotka vaativat erityisosaamista – ylläpitäminen on vaikeaa, huthit ovat pyrkineet liittämään riveihinsä julkisen sektorin työntekijöitä indoktrinoimalla heitä. Vain miehille tarkoitetuilla ”kulttuurikursseilla” henkilö viedään muista eristyksiin tuntemattomaan paikkaan, jossa hänelle pidetään uskonnollisia luentoja. ”Kurssit” voivat kestää useita päivä tai viikkoja, jona aikana henkilön uskollisuutta hutheille arvioidaan. Mikäli henkilöön ei luoteta, hän voi joutua käymään ”kurssin” useampaan kertaan, ja hänen vastuita työpaikalla vähennetään.[[72]](#footnote-72) Myös esimerkiksi saudiarabialainen al-Arabiya-uutissivusto uutisoi maaliskuussa 2017, että huthit olivat alkaneet rekrytoida korkean profiilin virkamiehiä (*civil servants*) viemällä heitä eristyksiin ”kursseille”. Viikosta yli kahteen viikkoon kestäviä kursseja pidettiin uutisen mukaan tuntemattomissa sijainneissa Saadan maakunnassa sekä Sanaassa.[[73]](#footnote-73)

## Lähteet

ACAPS 17.6.2020. *The Houthi Supervisory System*. <https://www.acaps.org/sites/acaps/files/products/files/20200617_acaps_yemen_analysis_hub_the_houthi_supervisory_system_0.pdf> (käyty 14.7.2022).

ACLED (Armed Conflict Location & Event Database)

14.6.2022. Yemen Realtime Data 1.1.2022–31.5.2022. <https://acleddata.com/data-export-tool/> (käyty 14.7.2022).

16.5.2022. Yemen Realtime Data 1.1.2021–31.12.2021. <https://acleddata.com/data-export-tool/> (käyty 14.7.2022).

Al-Ain 18.7.2018. الحوثي يقتل شيخ قبيلة ونجله في عمران قبل نهب منزله. <https://al-ain.com/article/al-houthi-militia-mohammed-ali-sabtan-omran> (käyty 14.7.2022).

Al-Anba Online 19.10.2020. بالصور .. ناشطون : مليشيات الحوثي تجند مهاجرين أفارقة للمشاركة في حربها على اليمنيين. <https://sahafatak.net/show2254086.html> (käyty 11.7.2022).

Al-Arabiya 10.3.2017 (päivitetty 20.5.2020). *Houthi militia coercively recruit senior civil servants*. <https://english.alarabiya.net/News/gulf/2017/03/10/Houthi-militia-coercively-recruit-senior-civil-servants> (käyty 15.7.2022).

Asharq al-Awsat

26.11.2021. *Houthi Recruitment Campaigns Target Youths, Children in Yemen’s Ibb*. <https://english.aawsat.com/home/article/3326311/houthi-recruitment-campaigns-target-youths-children-yemen%E2%80%99s-ibb> (käyty 12.7.2022).

1.6.2021. *Yemeni Govt Slams Houthis for Recruiting African Migrants*. <https://english.aawsat.com/home/article/3003141/yemeni-govt-slams-houthis-recruiting-african-migrants> (käyty 11.7.2022).

24.2.2021. *Houthis Form Specialized Taskforce for Tracking Fighters who Fled Battlegrounds*. <https://english.aawsat.com/home/article/2825036/houthis-form-specialized-taskforce-tracking-fighters-who-fled-battlegrounds> (käyty 11.7.2022).

Euro Med HRM & SAM (Euro-Mediterranean Human Rights Monitor & SAM for Rights and Liberties) 02/2021. *Militarized Childhood*. Saatavilla osoitteesta: <https://reliefweb.int/attachments/b08ad909-fe86-32d8-a3b2-6911abeabf80/childrenyemenrepen.pdf> (käyty 4.7.2022).

HRC (Human Rights Council) 28.9.2020. *Situation of human rights in Yemen, including violations and abuses since September 2014. Report of the Group of Eminent International and Regional Experts on Yemen*. A/HRC/45/6. <https://www.ohchr.org/sites/default/files/Documents/HRBodies/HRCouncil/GEE-Yemen/2020-09-09-report.pdf> (käyty 4.7.2022).

HRW (Human Rights Watch) 19.4.2022. *Houthis Commit to End Violations Against Children in Yemen*. <https://www.hrw.org/news/2022/04/19/houthis-commit-end-violations-against-children-yemen> (käyty 11.7.2022).

IOM (International Organization for Migration) 2022. *Regional Migrant Response Plan for the Horn of Africa and Yemen, 2022*. <https://eastandhornofafrica.iom.int/sites/g/files/tmzbdl701/files/documents/iom_nairobi_mrp2022_english_digital-rev3.pdf> (käyty 11.7.2022).

The Jamestown Foundation/Horton, Michael 26.2.2021. *Yemen’s Fate Hinges on The Battle for Marib*. <https://jamestown.org/program/yemens-fate-hinges-on-the-battle-for-marib/> (käyty 11.7.2021).

Maahanmuuttovirasto

23.6.2022. *Jemenin tilannekatsaus kesäkuussa 2022*. [https://migri.fi/documents/5202425/5914056/Jemenin+tilannekatsaus+kes%C3%A4kuussa+2022.pdf/a5473197-8fef-0d1b-3c20-bf839167daea/Jemenin+tilannekatsaus+kes%C3%A4kuussa+2022.pdf?t=1657873544262](https://migri.fi/documents/5202425/5914056/Jemenin%2Btilannekatsaus%2Bkes%C3%A4kuussa%2B2022.pdf/a5473197-8fef-0d1b-3c20-bf839167daea/Jemenin%2Btilannekatsaus%2Bkes%C3%A4kuussa%2B2022.pdf?t=1657873544262) (käyty 15.7.2022).

6.9.2019. *Pakkorekrytointi Jemenissä*. [https://migri.fi/documents/5202425/5914056/Pakkorekrytointi+Jemeniss%C3%A4.pdf/8a60c969-0a7b-f3cb-0a90-5073956d10eb/Pakkorekrytointi+Jemeniss%C3%A4.pdf](https://migri.fi/documents/5202425/5914056/Pakkorekrytointi%2BJemeniss%C3%A4.pdf/8a60c969-0a7b-f3cb-0a90-5073956d10eb/Pakkorekrytointi%2BJemeniss%C3%A4.pdf) (käyty 12.7.2022).

Almasdar Online 28.1.2020. *Houthis kill, kidnap prominent tribal sheikhs and residents in Ibb*. <https://al-masdaronline.net/local/285> (käyty 14.7.2022).

Almasdar Online/al-Dawsari, Nadwa 17.2.2020. *Analysis: Tribal sheikhs and the war in Yemen*. <https://al-masdaronline.net/national/345> (käyty 14.7.2022).

Al-Mashhad al-Yemeni 25.1.2020. الحوثيون يعدمون الشيخ القبلي ”الوعيل” رمياً بالرصاص في محافظة إب. <https://www.almashhad-alyemeni.com/156290> (käyty 14.7.2022).

Al-Mashareq 29.5.2020. *Houthis force city elders to send youth to fight*. <https://almashareq.com/en_GB/articles/cnmi_am/features/2020/05/29/feature-01> (käyty 5.7.2022).

Middle East Eye

29.3.2022. *Troops refuse to fight: Thousands of Yemeni soldiers shun civil war*. <https://www.middleeasteye.net/news/troops-refuse-fight-thousands-yemeni-soldiers-shun-civil-war> (käyty 11.7.2022).

15.7.2020. *Destitute African refugees in Yemen recruited by warring factions*. <https://www.middleeasteye.net/news/yemen-war-africa-refugees-recruited-factions> (käyty 11.7.2022).

Middle East Monitor

22.3.2021. *4 Yemen children kidnapped in Ibb in three days*. <https://www.middleeastmonitor.com/20210322-4-yemen-children-kidnapped-in-ibb-in-three-days/> (käyty 5.7.2022).

6.5.2020. *Yemen’s Houthis order compulsory conscription of civilians*. <https://www.middleeastmonitor.com/20200506-yemens-houthis-order-compulsory-conscription-of-civilians/> (käyty 7.7.2022).

20.3.2020. *Houthis impose financial penalties for refusing conscription.* <https://www.middleeastmonitor.com/20200320-houthis-impose-financial-penalties-for-refusing-conscription/> (käyty 7.7.2022).

Mwatana

29.9.2021. *A Tragedy Without Justice. Human Rights in Yemen in 2020*. <https://mwatana.org/en/a-tragedy-without-justice/> (käyty 5.7.2022).

9/2021. *Starvation Makers*. *The use of starvation by warring parties in Yemen*. <https://mwatana.org/wp-content/uploads/2021/09/Starvation-Makers-2021-En.pdf> (käyty 12.7.2022).

Sana’a Center for Strategic Studies.

5.5.2021. *Short on Trust, Weapons and Planning, Government Surge in Taiz Fails*. <https://sanaacenter.org/publications/analysis/13952> (käyty 8.7.2022).

10.10.2020. *Six Years of Houthi Rule in Sana’a*. <https://sanaacenter.org/publications/the-yemen-review/11696> (käyty 15.7.2022).

3.4.2020. *Sana’a From March 2015 to Today: A Study in Authoritarian Oppression*. <https://sanaacenter.org/publications/analysis/9588> (käyty 15.7.2022).

5.11.2018. *Corruption in Yemen’s War Economy*. <https://sanaacenter.org/files/Rethinking_Yemens_Economy_policy_brief_9.pdf> (käyty 15.7.2022).

Scholars at Risk 28.4.2020. *Dhamar University.* <https://scholarsatrisk.org/report/2020-4-28-dhamar-university/> (käyty 15.7.2022).

UNSC (United Nations Security Council)

25.1.2021. *Final report of the Panel of Experts on Yemen.* S/2021/79. <https://reliefweb.int/report/yemen/final-report-panel-experts-yemen-s202179-enar> (käyty 4.7.2022).

25.1.2022. *Final report of the Panel of Experts on Yemen.* S/2022/50. <https://www.securitycouncilreport.org/atf/cf/%7B65BFCF9B-6D27-4E9C-8CD3-CF6E4FF96FF9%7D/S_2022_50.pdf> (käyty 11.7.2022).

VOA/AP (Associated Press) 19.6.2022. *In Yemen, Child Soldiering Continues Despite Houthi Promise*. <https://www.voanews.com/a/in-yemen-child-soldiering-continues-despite-houthi-promise-/6619853.html> (käyty 11.7.2022).

Washington Institute for Near East Policy/Dashela, Adel 6.11.2020. *Coercing Compliance: The Houthis and the Tribes of Northern Yemen.* <https://www.washingtoninstitute.org/policy-analysis/coercing-compliance-houthis-and-tribes-northern-yemen> (käyty 15.7.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto 6.9.2019. [↑](#footnote-ref-1)
2. Maahanmuuttovirasto 23.6.2022. [↑](#footnote-ref-2)
3. Almasdar Online/al-Dawsari 17.2.2020. [↑](#footnote-ref-3)
4. Ks. al-Mashad al-Yemeni 25.1.2020; al-Ain 18.7.2018. [↑](#footnote-ref-4)
5. Tarkemmin ns. valvojajärjestelmästä, ks. ACAPS 17.6.2020, s. 4–6, *passim*. [↑](#footnote-ref-5)
6. Almasdar Online/al-Dawsari 17.2.2020. [↑](#footnote-ref-6)
7. Washington Institute/Dashela 6.11.2020. [↑](#footnote-ref-7)
8. Middle East Monitor 20.3.2020. [↑](#footnote-ref-8)
9. Al-Mashareq 29.5.2020. [↑](#footnote-ref-9)
10. Middle East Monitor 6.5.2020. [↑](#footnote-ref-10)
11. The Jamestown Foundation/Horton 26.2.2021. [↑](#footnote-ref-11)
12. Asharq al-Awsat 24.2.2021. [↑](#footnote-ref-12)
13. Middle East Eye 29.3.2022. [↑](#footnote-ref-13)
14. The Jamestown Foundation/Horton 26.2.2021. [↑](#footnote-ref-14)
15. Al-Anba Online 19.10.2020. [↑](#footnote-ref-15)
16. Analyysin kirjoittaja toimii Jemenin Taizista käsin. Sana’a Center on julkaissut hänen artikkelinsa nimimerkin alla turvallisuussyistä. [↑](#footnote-ref-16)
17. Sana’a Center for Strategic Studies 5.5.2021. [↑](#footnote-ref-17)
18. Asharq al-Awsat 1.6.2021. [↑](#footnote-ref-18)
19. Asharq al-Awsat 26.11.2021. [↑](#footnote-ref-19)
20. Euro-Med HRM & SAM 02/2021, 6. [↑](#footnote-ref-20)
21. Zainabiyat viittaa huhtien naisista koostuviin turvallisuusjoukkoihin, joita käytetään muun muassa naisten ja tyttöjen indoktrinointiin, järjestyksenvalvontaan pidätyskeskuksissa sekä lainvalvonnan tehtävissä. HRC 28.9.2020, 12 alaviite 7. [↑](#footnote-ref-21)
22. HRC 28.9.2020, 13. [↑](#footnote-ref-22)
23. HRC 28.9.2020, 13. [↑](#footnote-ref-23)
24. Pojille tarkoitettu, raportin mukaan todennäköisesti ainoaa laatuaan oleva keskus, joka tarjoaa kerralla tukea noin 25:lle sisäisesti siirtymään joutuneelle lapselle. UNSC 25.1.2021, 45. [↑](#footnote-ref-24)
25. UNSC 25.1.2021, 45. [↑](#footnote-ref-25)
26. UNSC 25.1.2022, 44. [↑](#footnote-ref-26)
27. Middle East Monitor 22.3.2021. [↑](#footnote-ref-27)
28. Euro-Med HRM & SAM 02/2021, 5, 10 taulukko 1. Loppujen 13 maakunnan tiedot on listattu lähteessä. [↑](#footnote-ref-28)
29. Euro-Med HRM & SAM 02/2021 11, 13, 15. [↑](#footnote-ref-29)
30. Mwatana 29.9.2021, 58. [↑](#footnote-ref-30)
31. VOA/AP 19.6.2022; HRW19.4.2022. [↑](#footnote-ref-31)
32. VOA/AP 19.6.2022. [↑](#footnote-ref-32)
33. Almasdar Online/al-Dawsari 17.2.2020. [↑](#footnote-ref-33)
34. Middle East Eye 15.7.2020. [↑](#footnote-ref-34)
35. HRC 28.9.2020, 13. [↑](#footnote-ref-35)
36. UNSC 25.1.2021, 45. [↑](#footnote-ref-36)
37. Mwatana 29.9.2021, 58. [↑](#footnote-ref-37)
38. HRC 28.9.2020, 13. [↑](#footnote-ref-38)
39. Mwatana 29.9.2021, 58. [↑](#footnote-ref-39)
40. Mwatana 29.9.2021, 58. [↑](#footnote-ref-40)
41. ACLED 14.6.2022 [Data ID: 9350358]. [↑](#footnote-ref-41)
42. Esim. Euro-Med HRM & SAM 02/2021, 6; UNSC 25.1.2022, 44. [↑](#footnote-ref-42)
43. Esim. IOM 2022, 34; the Jamestown Foundation/Horton 26.2.2021. [↑](#footnote-ref-43)
44. Esim. Middle East Monitor 20.3.2020; al-Mashareq 29.5.2020; Sana’a Center for Strategic Studies 5.5.2021. [↑](#footnote-ref-44)
45. IOM 2022, 34. [↑](#footnote-ref-45)
46. Middle East Eye 15.7.2020. [↑](#footnote-ref-46)
47. The Jamestown Foundation/Horton 26.2.2021. [↑](#footnote-ref-47)
48. Al-Anba Online 19.10.2020. [↑](#footnote-ref-48)
49. Esim. Euro-Med HRM & SAM 02/2021, 6; UNSC 25.1.2021, 45. [↑](#footnote-ref-49)
50. ACLED 14.6.2022 [Data ID: 9350358]. [↑](#footnote-ref-50)
51. Ks. Almasdar Online/al-Dawsari 17.2.2020; Washington Institute/Dashela 6.11.2020. [↑](#footnote-ref-51)
52. Sana’a Center for Strategic Studies 5.5.2021. [↑](#footnote-ref-52)
53. Al-Mashareq 29.5.2020; Middle East Monitor 6.5.2020. [↑](#footnote-ref-53)
54. Middle East Monitor 20.3.2020; Asharq al-Awsat 26.11.2021. [↑](#footnote-ref-54)
55. Almasdar Online 28.1.2020. [↑](#footnote-ref-55)
56. Middle East Monitor 20.3.2020. [↑](#footnote-ref-56)
57. ACLED 16.5.2022 [Data ID: 62988]. [↑](#footnote-ref-57)
58. ACLED 16.5.2022 [Data ID: 8674459]. [↑](#footnote-ref-58)
59. Sana’a Center for Strategic Studies 5.5.2021. [↑](#footnote-ref-59)
60. Haastattelut Saadassa kesäkuussa 2018 ja huhtikuussa 2021. [↑](#footnote-ref-60)
61. Mwatana 9/2021, 253. [↑](#footnote-ref-61)
62. Mwatana 9/2021, 253. [↑](#footnote-ref-62)
63. ACLED 14.6.2022 [Data ID: 8806809]. [↑](#footnote-ref-63)
64. ACLED 14.6.2022 [Data ID: 9154263]. [↑](#footnote-ref-64)
65. VOA/AP 19.6.2022. [↑](#footnote-ref-65)
66. Sana’a Center for Strategic Studies 10.10.2020. [↑](#footnote-ref-66)
67. Sana’a Center for Strategic Studies 5.11.2018. [↑](#footnote-ref-67)
68. Sana’a Center for Strategic Studies 10.10.2020. [↑](#footnote-ref-68)
69. Scholars at Risk 28.4.2020. [↑](#footnote-ref-69)
70. Sana’a Center on julkaissut kirjoittajan artikkelin nimimerkin alla turvallisuussyistä. [↑](#footnote-ref-70)
71. Sana’a Center for Strategic Studies 3.4.2020. [↑](#footnote-ref-71)
72. Sana’a Center for Strategic Studies 3.4.2020. [↑](#footnote-ref-72)
73. Al-Arabiya 10.3.2017 (päivitetty 20.5.2020). [↑](#footnote-ref-73)